### NN 63/2020 (28.5.2020.), Odluka o donošenju nastavnog plana i programa za izborni predmet Prehrana sportaša za učenike II. razreda u programu opće gimnazije – razrednim odjelima za sportaše

MINISTARSTVO ZNANOSTI I OBRAZOVANJA

1263

Na temelju članka 27. stavka 9. Zakona o odgoju i obrazovanju u osnovnoj i srednjoj školi (»Narodne novine«, broj 87/2008, 86/2009, 92/2010, 105/2010-ispravak, 90/2011, 16/2012, 86/2012, 94/2013, 152/2014, 7/2017, 68/2018 i 98/2019) ministrica donosi

ODLUKU

O DONOŠENJU NASTAVNOG PLANA I PROGRAMA ZA IZBORNI PREDMET PREHRANA SPORTAŠA ZA UČENIKE II. RAZREDA U PROGRAMU OPĆE GIMNAZIJE – RAZREDNIM ODJELIMA ZA SPORTAŠE

I.

Ovom Odlukom donosi se nastavni plan i program za izborni predmet Prehrana sportaša za učenike II. razreda u programu opće gimnazije – razrednim odjelima za sportaše.

II.

Sadržaji nastavnog plana i programa za izborni predmet Prehrana sportaša za II. razred opće gimnazije sastavni su dio ove Odluke i postaju dio nastavnog plana i programa opće gimnazije – razrednih odjela za sportaše.

III.

Ova Odluka i nastavni plan i program za izborni predmet Prehrana sportaša za učenike II. razreda opće gimnazije – razrednih odjela za sportaše objavit će se na službenim mrežnim stranicama Ministarstva znanosti i obrazovanja.

IV.

Ova Odluka stupa na snagu danom donošenja, a primjenjivat će se od školske godine 2020./2021.

Klasa: 602-03/20-05/00009
 Urbroj: 533-05-20-0004
 Zagreb, 15. svibnja 2020.

Ministrica
 prof. dr. sc. Blaženka Divjak, v. r.

PREHRANA SPORTAŠA

1. RAZLOG UVOĐENJA NASTAVNOG (IZBORNOG) PREDMETA

Znanost o prehrani (nutricionizam) je vrlo mlada znanost koja svoju afirmaciju doživljava ulaskom u 21. stoljeće, a odlikuje se jakom interdisciplinarnošću jer je u korelaciji s mnogim srodnim znanostima (medicine, psihologije, biokemije, prehrambene tehnologije itd.). Prehrana postaje stil života svakog pojedinca pa se tako stavlja u ovisnost sa zdravljem, tj. bolestima čovjeka. Neuravnotežena prehrana, prekomjerni unos hrane i tjelesna aktivnost koja je svedena na minimum, vodeći su uzroci smrti u razvijenim zemljama svijeta, ali i odskočna daska za razvoj mnogih bolesti modernog doba (pretilost, hipertenzija, dijabetes, metaboličke bolesti itd.) od kojih mnoge poprimaju razmjere epidemije. Upravo znanost o prehrani ide u smjeru davanja smjernica pravilnog načina hranjenja, kombinirajući navike i kvalitetu prehrane pojedinca i populacije pa tako postoje smjernice pravilnog načina prehrane ljudi – ovisno o njihovoj dobi, fizičkoj aktivnosti, podneblju u kojim žive i slično.

U sklopu ove grupacije postoji i prehrana sportaša, koja naglašava korelaciju tjelesne aktivnosti (ovisno o vrsti sporta) te uloge i unosa hrane u organizam, sa stajališta različitih parametara.

2. OPIS NASTAVNOG (IZBORNOG) PREDMETA

Svrha učenja nastavnoga (izbornog) predmeta Prehrana sportaša je razumijevanje uloge hrane u povećavanju kvalitete života ljudi sa stajališta njihova zdravlja, ali i u postizanju boljih zacrtanih ciljeva koji uključuju i sportske rezultate. Naglasak je na razumijevanju osnovnih koncepata prehrane, medicine i kineziologije te na razumijevanju metoda kojima se u prirodnim znanostima dolazi do spoznaja. Te se metode mogu primijeniti u svakodnevnome životu za stjecanje znanja i donošenje odgovornih odluka. Znanja, vještine i stajališta razvijaju se aktivnim uključivanjem učenika u proces učenja, čime se potiče dublje razumijevanje pojava i procesa u samoj prehrani. Korelacijom kineziologije i prehrane učenik stvara predodžbu o njihovoj primjeni, a koja se kasnije i argumentira konkretnim primjerima iz svakodnevnog života. Primjenom osnovnih znanstvenih metoda u jednostavnim istraživanjima učenici razvijaju sposobnost opažanja, postavljanja pitanja, oblikovanja pretpostavki koje se mogu potvrditi ili opovrgnuti pokusom, donošenja zaključaka na temelju prikupljenih podataka, izvješćivanja o rezultatima te predviđanja na njihovoj osnovi. Time se razvijaju suradnja, komunikacija te logičko, kritičko i kreativno mišljenje. Učenike se usmjerava na učinkovito i sigurno korištenje novih tehnologija u samostalnom i zajedničkom učenju.

Nastavni predmet Prehrana sportaša poučava se u odjelima opće gimnazije, konkretno u odjelu za sportaše, i to kao izborni predmet u 2. razredu srednje škole. Usko je povezan s Biologijom, Kondicijskom pripremom, Fiziologijom sporta te međupredmetnim temama.

Izvodi se tijekom nastavne godine, 1 sat tjedno (35 sati godišnje) ili blokovski, 2 sata tjedno (35 sati u jednom bloku).

3. ODGOJNO-OBRAZOVNI CILJEVI UČENJA I POUČAVANJA NASTAVNOG (IZBORNOG) PREDMETA

U predmetu Prehrana sportaša, uz razvoj komunikacijskih i suradničkih vještina te uz korištenje IKT-a, učenik će:

1. upoznati osnovnu podjelu namirnica s odgovarajućim nutrijentima i njihov utjecaj na odgovarajuću populaciju, sa stajališta tjelesne aktivnosti;

2. razumjeti smjernice pravilnog načina prehrane za sportaše;

3. shvatiti energetsku vrijednost hrane te njezinu potrošnju za normalnu funkciju organizma, ali i prilikom različitih opterećenja;

4. razviti istraživačke kompetencije temeljene na znanstvenim principima i odgovornost pri korištenju rezultata, radi donošenja zaključaka i odluka povezanih sa svakodnevnim životom;

5. osposobiti se za ulogu aktivnoga građanina koji će pridonijeti kvaliteti života i unapređenju zdravlja, ali koji će razviti i potrebu za cjeloživotnim učenjem.

4. ISHODI UČENJA

U drugom razredu polaznik će steći sljedeće ishode učenja:

1. opisati hranu i hranjive tvari;

2. objasniti svojstva pojedinih skupina sastojaka hrane;

3. izračunati energetsku vrijednost hranjivih tvari;

4. pokazati način stvaranja odgovarajuće stanične energije;

5. analizirati i izračunati energetske potrebe organizma, a na osnovi odgovarajućih parametara;

6. primijeniti načela pravilnog načina hranjenja sportaša prije i poslije napora (treninga, natjecanja i slično);

7. kategorizirati prioritete unosa odgovarajućih nutrijenata u cilju dobivanja željenih rezultata (npr. povećanja mišićne mase);

8. kreirati, napisati i osmisliti jelovnik.

5. RAZRADA

|  |  |
| --- | --- |
| NASTAVNE CJELINE: | RAZRADA NASTAVNE TEME: |
| Bromatologija | Pojam i funkcija hrane  Podjela hrane (namirnice biljnog i životinjskog podrijetla) |
| Hranjive tvari | Bjelančevine (proteini)  Ugljikohidrati (šećeri)  Masti i ulja  Vitamini  Mineralne tvari  Ostali sastojci u hrani  Voda |
| Energetska i nutritivna vrijednost hrane | Energetska i nutritivna vrijednost hrane  Izračun energetskih vrijednosti hranjivih tvari |
| Energetske potrebe organizma | Bazalni metabolizam  Procjena energetskih potreba organizma (ovisno o različitim parametrima – fizičkoj aktivnosti, SDDH, dobi)  ITM (BMI)  Dnevne energetske potrebe  Mišićni rad i proizvodnja energije |
| Specifična prehrana i hidratacija sportaša | Prehrana prije i poslije treninga  Povećavanje TM fizičkom aktivnosti  Suplementacija  Hidratacija u sportu |
| Izrada jelovnika i normativa za sportaše | Pojam i primjer izrade jelovnika za sportaše – izrada jelovnika i izračunavanje njegove energetske vrijednosti (specifično za odgovarajući sport, prema želji) |

6. OSTALO

6.1. Metode i oblici rada

|  |  |
| --- | --- |
| METODE I OBLICI RADA | Metode:  → verbalne metode usmenog izlaganja i dijaloška metoda  → vizualne (metoda pokazivanja i poduke i tekstualno-ilustrativna metoda),  → prakseološke metode (produkcijske).  Oblici:  → frontalni rad  → skupni rad  → individualni rad  → rad u parovima. |

\* NAPOMENA: Izbor metoda i oblika rada za svaki nastavni sat određuje nastavnik, sukladno nastavnim sadržajima, osobitosti polaznika, materijalnim i drugim uvjetima.

6.2. Elementi i oblici praćenja i vrednovanja

Vrednovanje nastavnoga predmeta Prehrana sportaša treba biti učestalo, različito i redovito tijekom nastavne godine ili odgovarajućeg bloka. Provode se tri pristupa vrednovanja: za učenje, kao učenje i vrednovanje naučenoga. Cilj vrednovanja nije samo ocjena, već praćenje napredovanja učenika, njegova individualnog razvoja te usmjeravanje i poticanje učenika kako bi postigao maksimalne rezultate sukladno svojim sposobnostima. U proces vrednovanja potrebno je aktivno uključiti i učenike.

|  |  |
| --- | --- |
| ELEMENTI I OBLICI PRAĆENJA I VREDNOVANJA POLAZNIKA | Elementi:  → usvojenost programskih sadržaja  → primjena znanja.  Oblici:  → usmena provjera  → pismena provjera (rješavanje zadataka)  → praktičan rad (izrada seminarskog rada, domaće zadaće)  → suradničko učenje  → istraživačko učenje  → samostalno učenje  → učenje uz pomoć projekta  → e-učenje. |

6.3. Kadrovski uvjeti

|  |  |  |
| --- | --- | --- |
| KADROVSKI UVJETI | NASTAVNIK | IZOBRAZBA |
| nastavnik stručno-teorijskih sadržaja | → diplomirani inženjer prehrambene tehnologije  → magistar inženjer prehrambenog inženjerstva  → magistar nutricionizma  → magistar inženjer znanosti o hrani i nutricionizma |

6.4. Minimalni materijalni uvjeti

|  |  |  |
| --- | --- | --- |
| NASTAVNI PREDMET | OPREMA | PROSTOR |
| PREHRANA SPORTAŠA | → školska ploča (tamna ili bijela)  → računalo s pristupom internetu i potrebnim softverom  → projektor  → projektno platno  → multimedijalne prezentacije | → standardna učionica  → specijalizirana učionica |

6.5. Literatura

Literatura za polaznike prema Katalogu obveznih udžbenika i pripadajućih dopunskih nastavnih sredstava Ministarstva znanosti i obrazovanja.